
בקשתך לקבל את מסמכי היתרי הבניה לרציפים 30 ו-25 בנמל אשדוד, התקבלה אצלנו בתאריך 1.2.2017. להלן התייחסותנו לבקשה: 

מאחר ונמצא כי רישומי המספרים שצוינו בבקשתכם אינם תואמים את הרישומים המופיעים במסמכי לשכת התכנון מחוז דרום, התייחסנו באופן גורף לנושא היתרי הבנייה לרציפי נמל אשדוד. 

בשל אופי הפרויקט, ובהתאם לסעיף 13 לחוק חופש המידע, התשנ"ח-1998, נערכה על ידינו פניה לצד ג' -  לחברת נמלי ישראל (חנ"י) ולחברת נמל אשדוד. בתאריך 23.4.2017 התקבל מענה חברת נמלי ישראל, לפיו "חברת נמל אשדוד מוגדרת עפ"י חוק כמתקן תשתית קריטית" ומשכך, בגין היבטים ביטחוניים מתנגדת חנ"י להעברת המידע המבוקש. בנוסף, בתאריך 10.5.2017 התקבלה פניית הממונה על העמדת המידע לציבור בחברת נמל אשדוד, בה צוין כי מדובר במידע אשר בגילויו יש חשש לפגיעה בביטחון המדינה ובביטחון הציבור. 

בתאריך 15.5.2017 הגישה חברת נמל אשדוד בקשת חיסיון, בהתאם לסעיפים 62-64 לתקנות התכנון והבנייה (רישוי בנייה), תשע"ו-2016 (להלן "התקנות"). לבקשת החיסיון הצטרפה גם חברת נמלי ישראל. 
הוראות סעיף 64 (ד) לתקנות קובעות כי "כל עוד לא ניתנה החלטה בבקשה לחיסיון לפי תקנה זו, לא יוצגו ההיתר או מסמכים אחרים המפורטים בבקשה באתר האינטרנט ולא יהיו פתוחים לעיון הציבור". 


לפיכך, אנו דוחים את הבקשה בהתאם לסעיף 9 (1) לחוק חופש המידע: מידע אשר בגילויו יש חשש לפגיעה בביטחון המדינה, ובהתאם לסעיף 9(4) לחוק חופש המידע: מידע אשר אין לגלותו על פי כל דין.

ככול שיוחלט לדחות את הבקשה לחסות את ההיתר, יהיה באפשרותך לפנות עפ"י התקנות לוועדה המחוזית לשם צפייה במסמכי ההיתר.

